Folketing
2008-01-22

Her skal vi benytte alle tænkelige virkemidler, som transportministeren også var inde på: ny teknologi, mere kollektiv trafik, større fysisk planlægning, så vi ikke får brug for øget mobilitet. Allerede i 1991 fremlagde den tidligere borgerlige regering jo scenarieberegninger for det; og i arbejdsnotatet var det tydeligt, at det faktisk var muligt med en 25 pct. reduktion af CO2-udledningen inden 2030. Men notatet gjorde det også klart, at alle virkemidler skulle i spil. Notatet var faktisk så vidtgående at sige, at vi måske skulle diskutere en 50 pct. reduktion af CO2-udslippet, for det var måske så langt, vi skulle gå på det område. Det var man så ikke villig til. I dag, hvor vi har langt mere teknologi i spil, burde det i virkeligheden være muligt at snakke om 25 pct. reduktion af trafikken. Derfor synes jeg, det er ærgerligt og beklageligt, at regeringspartierne ikke vælger at stemme for det forslag til vedtagelse, som SF, Socialdemokratiet, Enhedslisten og Det Radikale Venstre har fremsat. Venstre mener, at det er totalt urealistisk med en CO2-målsætning på trafikområdet. Det vil jeg beklage.